ડિયાજિયો-USL સોદો સેબીના ગળે ન ઊતર્યો - NGS Business
ડિયાજિયો-USL સોદો સેબીના ગળે ન ઊતર્યો-ભારત-દેશ વિદેશ-Economic Times Gujarati
ડિયાજિયો-USL સોદો સેબીના ગળે ન ઊતર્યો
11 Jan 2013, 1554 hrs IST, ET Bureau
મુંબઈઃ સેબીએ ડિયાજિયોને યુનાઇટેડ બ્રુઅરિઝ (યુબી) ગ્રૂપ સાથેની સમજૂતીમાં કેટલીક જોગવાઈઓને સ્થાનિક નિયમોને અનુરૂપ બનાવવા જણાવ્યું છે. સેબી સમજૂતીમાં પુટ ઓપ્શનની તરફેણમાં નથી, કારણ કે તે ફોરવર્ડ કોન્ટ્રાક્ટ અને ભારતીય કાયદાના ઉલ્લંઘન સમાન છે. સેબીએ ડિયાજિયોના મર્ચન્ટ બેન્કરને સમજૂતીમાં યુએસએલની અસ્કામતોના વેચાણની જોગવાઈ ટેકઓવરના નિયમોનું પાલન કેવી રીતે કરે છે તે સમજાવવા પણ જણાવ્યું છે.
યુબી ગ્રૂપે ગયા વર્ષે યુનાઇટેડ સ્પિરિટ્સ લિમિટેડ (યુએસએલ)માં તેનો કેટલોક હિસ્સો વેચવા ડિયાજિયો સાથે સમજૂતી કરી હતી. આ વેચાણ બે તબક્કામાં કરવાની સમજૂતી થઈ છે. યુબી ગ્રૂપે યુએસએલમાં તેનો 19.3 ટકા હિસ્સો શેર દીઠ રૂ.1,440ના ભાવે ડિયાજિયોને વેચ્યો હતો. એ પછી યુએસએલ પ્રેફરન્શિયલ શેરની ફાળવણી ડિયાજિયોને કરવાની હતી, જેના પગલે કંપનીમાં ડિયાજિયોનો હિસ્સો 25 ટકા થશે.
યુએસએલએ ગયા મહિને પ્રેફરન્શિયલ શેરની ફાળવણી માટે શેરધારકોની મંજૂરી મેળવી હતી. પણ આ સમજૂતીમાં યુબી ગ્રૂપને યુએસએલમાં તેના હિસ્સાને કે કેટલાક હિસ્સાને શેર દીઠ રૂ.1,440ના ભાવે વેચવાનો અધિકાર આપતી જ જોગવાઈ સામેલ છે. ડિયાજિયોનો હિસ્સો કંપનીમાં 50.1 ટકાને વટાવશે ત્યારથી સાત વર્ષની અંદર યુબી ગ્રૂપ તેના ઉપરોક્ત અધિકાર કે પુટ ઓપ્શનનો ઉપયોગ કરી શકે છે. ભવિષ્યમાં શેરની ખરીદી અને વેચાણ નિશ્ચિત ભાવે કરવા માટેનો કરાર ફોરવર્ડ કોન્ટ્રાક્ટ સમાન હોવાથી ગેરકાયદેસર ગણાય છે. શેરબજારોની બહાર કંપનીઓ દ્વારા શેરનું ફોરવર્ડ વેચાણ સિક્યોરિટીઝ કોન્ટ્રાક્ટ રેગ્યુલેશન એક્ટ (એસસીઆરએ) દ્વારા પ્રતિબંધિત છે.
વર્ષ 2011માં સેબીએ વેદાંત રિસોર્સિસ અને કેઇર્ન એનર્જીને મંજૂરી આપતાં અગાઉ તેમની સમજૂતીમાં પુટ અને કોલ ઓપ્શન દૂર કરવાની સૂચના આપી હતી. સેબીએ દલીલ કરી હતી કે આ જોગવાઈઓ ફોરવર્ડ કોન્ટ્રાક્ટ્સ જેવી છે અને સિક્યોરિટીઝના નિયમોનું ઉલ્લંઘન છે. સિક્યોરિટીઝ સંબંધિત વકીલોએ જણાવ્યું હતું કે, બોમ્બે હાઈ કોર્ટે તાજેતરમાં એમસીએક્સ સ્ટોક એક્સ્ચેન્જ વિરુદ્ધ સેબીના કેસમાં ભવિષ્યમાં હિસ્સો ખરીદવાની સમજૂતીઓ ગેરકાયદેસર નથી તેવો ચુકાદો આપ્યા પછી ડિયાજિયો અને યુનાઇટેડ સ્પિરિટ્સ તેમની સમજૂતીમાં આ જોગવાઈ ઉમેરી શકે છે. જોકે સેબીએ આ ચુકાદાને સુપ્રીમમાં પડકાર્યો છે .
યુનાઇટેડ સ્પિરિટ્સની અસ્કામતોના વેચાણ માટે યુએસએલના બોર્ડ ઓફ ડાયરેક્ટર્સની મંજૂરી લેવાની ડિયાજિયોની જોગવાઈ સાથે પણ સેબી સંમત નથી . ઓફરનો પત્ર નિશ્ચિત કરે છે કે ડિયાજિયો યુએસએલની કોઈ અસ્કામત વેચવાની યોજના ધરાવતી નથી , પણ ભવિષ્યમાં આ પ્રકારના વેચાણમાં કંપનીના બોર્ડની મંજૂરી લેવી પડશે . ટેકઓવરના નિયમો મુજબ , ભવિષ્યમાં વેચી શકાય તેવી સંપત્તિઓની આગોતરી જાહેરાત ફરજિયાત કરવી પડે છે . ઓફરના પત્રમાં આ પ્રકારની સંપત્તિના વેચાણની જાહેરાત ન કરવામાં આવી હોય તો તેઓ શેરધારકોની મંજૂરી મેળવ્યા પછી જ વેચાણ કરી શકે છે . સેબીએ મર્ચન્ટ બેન્કરને આ જોગવાઈ ટેકઓવરના નિયમ 25 (2) નું પાલન કેવી રીતે કરે છે તે સમજાવવા જણાવ્યું છે.